ودار,
, آئی ءِ پتءِ کبرءِ ھاک ھشک نہ اَت اَنت کہ ماتءَ یک گوھرونکی تپےءَ گپت نہ زمینءَ پیم بوت نہ جاڈات ئے تپ ھچ سِدگءِوڑءَ نہ اَت. جانءِ گوش ئیگءَ اِشکر درنزگءَ اَت
 آئیءَ سھبءِ تربت ءِ روکیں لوکل موٹلءِ ھلائینوکءَ گوشت کہ برات باندات مارا تربتءَ بر گوں کہ ماتءِ تبیت شر شر نہ انت
 . موٹل ھلائینوکءَ سر سُرینت ءُ ھوئے کت ,
 سھب آ لوکلءَ سوار بوت انت ءُ تربت ءِ چونگیءَ رس اِت اَنت آئیءَ موٹلءِ ھلائینوگءَ نرم نرمءَ گوشت کہ لالا مارا سیولءَ بر ءُ ایر کن.
 موٹل ءِ ھلائینوکءَ آ سیولءَ ایر کت انت ءُ آئی ءَ وتی مات داکترءَ پیش کت داکترءَ ِ گوشت گوھار تئی ماتَ اِدءَ دراہ نہ بیت ءُ وتی ماتءَ کراچیءِ جلگھیں شھرءَ بہ بر کہ تئی مات ءِ اے تپ مئے واکءَ در انت ءُ تئی کرءَ سے یا چار روچ پشت کپتگ ھمنچو زوت تر بیت ماتءَ وتی ءَ پہ مزن شھرءَ بہ بر کہ تئی مات جَلگءِ وڑءَ نہ انت
 آ ھشک ھیراں بوت دلءَ گوشت ئے کہ منءَ وَ بسءِ کراہ گون نہ انت سھبیگیں لوکلءِ کرایہ من انگت نہ داتگ انت من مزنیں شھرءَ چوں برواں
 مزنیں شھرءِ واستءَ نول باڑہ لوٹ ایت پدءَ اے داکتر زر لوٹ انت.ءُ ایشانی چم پہ پندول ءُ کیسگءَ سک اَنت اگاں یکے پہ ردی دستءَ پندولے یا کیسگءَ بہ بارت داکتر گوش اِیت نوٹے منءَ دنت , آ ھیران ءُ ششدر بوت چے بہ کناں کمک پگرءَلگ اِتَ ءُ ھیالءِ کُت پدءَ ھیالے آتک ئے ءُ وتی دلءِ تہءَ گوشت ئے کہ ھو پہ وتی راجءَ کلوھے راہ دیاں بلکیں منی مدت ءُ کمک بہ بیت مات چہ اے بلاھیں تپءِنادرواھیءَ بہ چٹ ایت.
 پہ دلءِ گاریءَ یک کلوہ ءُ جارے شنگ کت ءُ کلوہ من رسانکدراں شنگ بوت بیسبکءَ ءُ واٹساپانی گروپاں درستاں گوشت شر بائید مدت بہ بیت بازیناں گوشت بابا اے دروگ بند ایت ھچ کس بیمار نہ انت ھچ کس مجبورءُ لاچار نہ انت. اے بس پہ مھلوک ءِ رد دیگءَ چوش کن اَنت
 آ نادرواہ جاہءِ کوٹی یے دپءَ پرشتگیں کرسی ئے سرءَ نشتگ ات چمے من گوانکوءَ ات انت.
 بلے نہ کولوھی ءُ نہ یک تواری اتک دوروچ گوست بلے ھرامبءَ گوانکوءَ تواری نہ کت نہ کہ ھال پرسیءَ نہ کہ پہ مدت ءُ کمک ءُ آ باز تکانسر ات پرشتگیں کرسی سرءَ دستءِ سروشی جتگ ات اَنت ءُ دست ےءِ سرءَ سَک ات انت چمانی ارسی شتور گران ات انت
 اچانگ نرسءَ توار کت گوھار گوھار
 بلے آ وتی ھیالانی تہءَ گار ءُ بیگواہ اَت کہ نرسءِ توارءَ آ جاہ سِر اِتءُ آئی ءَ نرسءَ گوشت کہ چے بوتگ ءُ نرسءَ پہ ملوریں چماں آ یک برے چاراِت پدءَ گوشت ئے گوھار تئی ماتءَ اِے دنیا یلءَ کت.ءُ ھرچ کسی راہ ھمیش اِنت کہ آ توست کپت.
 کمکے پد یک کلوھے شنگ بوت کہ یک ماتےءَ بیران کتگ یک بزگیں جنین چکے گون ئے ءُ ماں تربتءَ سیول اسپتالءَ بلے اے بزگیں گوھارءَارداچ ءُ موٹل کراہ ءِ زر نیست اَنت کہ وتی مات ءِ کنٹءَ پہ وتی ھنکینءَ سر بہ کنت بلوچ راجءَ دزبندی اِنت کہ مدت ءُ کمک بہ کن انت تاکہ اے بانکیں گوھار وتی ماتءِ کنٹءَ وتی ھنکینءَ سر بہ کنت ءُ آئیءَ وتی دست سرءَ اَت اَنت ءُ پہ بیوسی وتی مکھیں مات ءِ کُنٹءَ چارگءُ ودارءَاَت,,,,,,
 گپور درملکی